**LĒMUMS**

Liepājā

|  |  |
| --- | --- |
| 2024. gada 22. februārī | Nr.54/2  (prot. Nr.2, 22.§) |

Par zemes vienību pārņemšanu

Liepājas valstspilsētas pašvaldībā saņemta Satiksmes ministrijas 2024. gada 12. janvāra vēstule Nr.03.1-01.3/124 “Par valstij piekritīgo zemes vienību pārņemšanu pašvaldības īpašumā”, kurā lūgts lemt par zemes vienību ar kadastra apzīmējumiem 17000150046, 17000140398, 17000140452 un 17000140492 (turpmāk – zemes vienības) pārņemšanu Liepājas valstspilsētas pašvaldības īpašumā.

Satiksmes ministrija norāda, ka Ministru kabinets 2021. gada 7. jūlijā izdeva rīkojumu Nr.489 “Par sliežu ceļa posma Liepāja-Ventspils slēgšanu”. Izvērtējot pašvaldību sniegtos viedokļus, ka par zemes vienībām, kuras nav nepieciešamas valsts funkciju nodrošināšanai, pašvaldības ir ieinteresētas ar mērķi uzturēt un attīstīt publiski pieejamu transporta un/vai tūrisma infrastruktūru. Tālāko rīcību ar zemes vienībām pašvaldībām kā zemes valdītājām nosaka Zemes pārvaldības likums, līdz ar ko vietējās pašvaldības atbilstoši savai kompetencei varēs nodrošināt zemes pārraudzību savā administratīvajā teritorijā un ierakstīt zemesgrāmatā uz attiecīgās pašvaldības vārda.

Liepājas būvvalde 2021. gada 13. maija vēstulē Nr.411/2.3. “Par atzinuma sniegšanu sliežu ceļu slēgšanai Liepāja-Ventspils un viedokļa sniegšanu” Liepājas pilsētas pašvaldības domes priekšsēdētājam sniegusi viedokli, ka Liepājas pilsētas teritorijā sliežu ceļu posms (līnija) Liepāja-Ventspils ietver vairākas zemes vienības (Ventspils dzelzceļš 1, 2, un 3 kadastra apzīmējumi: 17000150046, 17000140398, 17000140444, 17000140490, 17000140452) posmā no Pulvera ielas līdz Kapsēdes ielai (pilsētas robeža).

Liepājas būvvaldes ieskatā sliežu ceļu posms (līnija): Liepāja-Ventspils, kas šobrīd vairs nav nepieciešams VAS “Latvijas dzelzceļš” pamatdarbības nodrošināšanai un ir ilgstoši slēgts kustībai, ir nepieciešams Liepājas valstspilsētas pašvaldībai. Liepājas būvvalde vērsusi uzmanību, ka uz minētajām zemes vienībām Valsts zemes dienesta Nekustamā īpašuma valsts kadastra informācijas sistēmā ir reģistrētas inženierbūves (dzelzceļš) ar statusu – nepieder zemes īpašniekam (kadastra apzīmējums 17000140398001, 17000150046001), proti, zemes vienības ir apgrūtinātas. Lielākajā daļā sliedes ir demontētas, taču publiskas pieejamības reģistrā šis fakts nav fiksēts.

Zemes vienības nākotnē ir izmantojamas atbilstoši vietējo iedzīvotāju un uzņēmēju vajadzībām vai, sadarbojoties ar citu novadu pašvaldībām un Kurzemes plānošanas reģionu, risinātu mobilitātes un tūrisma sektora attīstības jautājumus plašākā mērogā, piemēram, tūrisma ceļu – zaļo dzelzceļu ierīkošanai.

Ņemot vērā minēto, pamatojoties uz Pašvaldību likuma 10. panta pirmās daļas 16. punktu, izskatot Liepājas valstspilsētas pašvaldības domes pastāvīgās Attīstības komitejas 2024. gada 15. februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Pēc apgrūtinājumu – inženierbūvju (dzelzceļš) (kadastra apzīmējums 17000140398001, 17000150046001) – dzēšanas no Valsts zemes dienesta Nekustamā īpašuma valsts kadastra informācijas sistēmas, piekrist pārņemt Liepājas valstspilsētas pašvaldības īpašumā no valsts:

1.1. zemes vienību ar kadastra apzīmējumu 1700 015 0046, 8,0072 ha platībā;

1.2. zemes vienību ar kadastra apzīmējumu 1700 014 0398, 1,5968 ha platībā;.

1.3. zemes vienību ar kadastra apzīmējumu 1700 014 0452, 1,2124 ha platībā;

1.4. zemes vienību ar kadastra apzīmējumu 1700 014 0492, 0,2888 ha platībā.

2. Liepājas Nekustamā īpašuma pārvaldei organizēt lēmuma 1. punktā minēto zemes vienību pārņemšanu, parakstīt nepieciešamo dokumentāciju, pēc pārņemšanas ņemt grāmatvedības uzskaitē.

3. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Nekustamā īpašuma pārvaldei, Liepājas Nekustamā īpašuma pārvaldes galvenajai grāmatvedei, Liepājas Centrālajai administrācijai, Satiksmes ministrijai | |